PATVIRTINTA

Šilalės rajono savivaldybės tarybos

2019 m. liepos 26 d. sprendimu Nr. T1-173

**SVEIKATOS APSAUGOS PROGRAMOS ĮGYVENDINIMO GERINANT SVEIKATOS PRIEŽIŪROS ĮSTAIGŲ ŽMOGIŠKUOSIUS IŠTEKLIUS SUDARANT SĄLYGAS PRITRAUKTI IR IŠLAIKYTI MEDICINOS SPECIALISTUS TVARKOS APRAŠAS**

**I SKYRIUS**

**BENDROSIOS NUOSTATOS**

1. Sveikatos apsaugos programos įgyvendinimo gerinant sveikatos priežiūros įstaigų žmogiškuosius išteklius sudarant sąlygas pritraukti ir išlaikyti medicinos specialistus tvarkos aprašas (toliau – Aprašas) nustato skatinimo, finansavimo teikimo sąlygas, tvarką ir objektus, kuriems esant Šilalės rajono savivaldybė (toliau – Savivaldybė) gali dalyvauti Savivaldybės viešosiose asmens sveikatos priežiūros įstaigose (toliau – Įstaiga) trūkstamų specialybių gydytojams ir gydytojams rezidentams sudarant palankias sąlygas atvykti dirbti, kad būtų užtikrinti Įstaigų veiklos poreikiai, teikiamų paslaugų gyventojams prieinamumas ir kokybė.

2. Aprašas skirtas įgyvendinti Savivaldybės 2019–2021 metų strateginio veiklos plano, patvirtino Šilalės rajono savivaldybės tarybos (toliau – Savivaldybės tarybos) 2019 m. kovo 28 d. sprendimu Nr. T1-66 „Dėl Šilalės rajono savivaldybės 2019–2021 metų strateginio veiklos plano patvirtinimo“ 04 programos (Sveikatos apsaugos programa) 2 tikslo 2 uždavinį (gerinti sveikatos priežiūros įstaigų žmogiškuosius išteklius sudarant sąlygas pritraukti ir išlaikyti medicinos specialistus).

3. Apraše vartojamos sąvokos:

3.1. **Atvykęs trūkstamos specialybės gydytojas** (toliau – gydytojas) – gydytojas, pradėjęs dirbti Įstaigoje po to, kai apie šios specialybės gydytojo reikalingumą Įstaigai paskelbus Įstaigos interneto svetainėje ar kitose informavimo priemonėse praeina daugiau nei 6 mėnesiai ir neatsiranda norinčių įsidarbinti. Gydytojas laikomas atvykusiu trūkstamos specialybės gydytoju 5 metus nuo pirmosios darbo dienos Įstaigoje.

Šis gydytojas Įstaigoje dirba nuolatinai kiekvieną dieną.

3.2. **Išmoka gydytojui** –gydytojui pirmus 3 metus mokama ne daugiau kaip 5 000 eurų dydžio kasmetinė išmoka, skirta gydytojo poreikiams tenkinti.

3.3. **Stipendija rezidentui** – rezidentui kasmet mokama ne daugiau kaip 10 000 eurų dydžio stipendija pagal rezidentūros išlaidų sąmatą, skirta rezidentūros studijų Lietuvos Respublikos universitetuose apmokėjimo išlaidoms dengti.

3.4. **Kelionės išlaidų iš namų į darbą gydytojui kompensavimas pagal teisės aktais nustatytą tvarką** – jei gydytojo gyvenamoji vieta nuo darbo vietos yra daugiau nei 50 kilometrų.

3.5. Kitos Apraše vartojamos sąvokos suprantamos taip, kaip jos apibrėžiamos Lietuvos Respublikos medicinos praktikos įstatyme ir kituose teisės aktuose.

**II SKYRIUS**

**SKATINIMO PRIEMONĖS IR JŲ TAIKYMO TVARKA ATVYKSTANTIEMS GYDYTOJAMS IR REZIDENTAMS**

4.    Apraše numatytos šios skatinimo priemonės:

4.1. ne daugiau kaip 5 000 eurų kasmetinė išmoka gydytojo poreikiams tenkinti pirmus 3 metus;

4.2. ne daugiau kaip 10 000 eurų rezidento kasmetinė stipendija, skirta rezidentūros studijoms apmokėti pagal rezidentūros išlaidų sąmatą;

4.3. kelionės išlaidų iš namų į darbą gydytojui kompensavimas pagal teisės aktais nustatytą tvarką– jei gydytojo gyvenamoji vieta nuo darbo vietos yra daugiau nei 50 kilometrų.

5. Skatinimo priemonėmis pasinaudojęs gydytojas įsipareigoja Įstaigoje (-ose) dirbti ne trumpiau kaip 5 metus, ne mažiau 1 etato krūviu, dirbdamas kiekvieną darbo dieną, o rezidentas – ne trumpiau kaip 10 metų nuo pirmos darbo dienos Įstaigoje), dirbdamas ne mažesniu nei 1 etato darbo krūviu kiekvieną darbo dieną, (nėštumo ir gimdymo atostogų bei atostogų vaikui prižiūrėti laikotarpis neįskaičiuojamas).

Skiriant paramą 4.3 papunktyje nurodytai priemonei, įpareigojimas, kiek metų turi atidirbti gydytojas, nenurodomas.

6. Neskatinami tik budėjimus Įstaigoje dirbantys gydytojai.

7. Nėštumo ir gimdymo atostogų bei atostogų vaikui prižiūrėti metu išmoka nemokama.

**III SKYRIUS**

**DOKUMENTŲ PATEIKIMO IR FINANSAVIMO TEIKIMO TVARKA**

8. Prašymą (priedas) dėl 4 punkte nurodytų skatinimo priemonių finansavimo Įstaigos vadovas teikia Savivaldybės administracijos direktoriui. Prie prašymo pridedami pasirinktos skatinimo priemonės skyrimo reikalingumą pagrindžiantys dokumentai, Įstaigos teikiamų paslaugų prognozės ir medicinos specialistų poreikio prognozės ir poreikio analizė.

9. Prašymas gali būti pateiktas paštu, elektroniniu būdu, kai valstybės elektroninės valdžios sistemoje teikiama elektroninė paslauga, arba per atstovą Savivaldybės administracijos priimamajame, J. Basanavičiaus g. 2, Šilalė.

10. Įstaigos prašymą nagrinėja Savivaldybės tarybos sprendimu patvirtinta Sveikatos apsaugos programos įgyvendinimo komisija (toliau – Komisija).

11. Komisija savo darbe vadovaujasi Savivaldybės tarybos sprendimu patvirtintais Komisijos nuostatais ir Aprašu.

12. Komisija apsvarsto Įstaigos prašymą ir teikia Savivaldybės administracijos direktoriui dėl skatinimo priemonių taikymo Įstaigos siūlomiems kandidatams motyvuotą siūlymą:

12.1. teikti finansavimą;

12.2. neteikti finansavimo, nurodydama motyvus, kodėl neskirtinas finansavimas.

13. Sprendimą dėl finansavimo teikimo priima Savivaldybės administracijos direktorius.

14. Savivaldybės gydytojas rengia Savivaldybės administracijos direktoriaus įsakymo ir sutarties projektą dėl finansavimo teikimo taikant skatinimo priemonę gydytojui ar rezidentui.

15. Įstaiga apie priimtą sprendimą dėl finansavimo teikimo taikant skatinimo priemonę gydytojui ar rezidentui informuojama ne vėliau kaip per 5 darbo dienas nuo sprendimo priėmimo dienos. Įstaigai elektroniniu būdu ar registruotu paštu prašyme nurodytu adresu išsiunčiama arba įteikiama Savivaldybės administracijos direktoriaus įsakymo kopija.

16. Savivaldybės administracija su Įstaiga pasirašo sutartį dėl finansavimo teikimo taikant skatinimo priemonę gydytojui ar rezidentui. Sutarties formą tvirtina Savivaldybės administracijos direktorius.

17. Per mėnesį nuo sutarties tarp Savivaldybės administracijos ir Įstaigos įsigaliojimo dienos Įstaiga su naujai atvykusiu gydytoju arba rezidentu sudaro sutartį, kurioje turi būti numatyti Įstaigos ir gydytojo ar rezidento įsipareigojimai, teisės ir atsakomybė, sutarties nutraukimo tvarka ir kt.

18. Pasirašytos sutarties su naujai atvykusiu gydytoju arba rezidentu kopija, patvirtinta teisės aktų nustatyta tvarka, per 10 dienų nuo jos pasirašymo dienos privalo būti pateikta Savivaldybės administracijai (Savivaldybės gydytojui) ir saugoma pagal Savivaldybėje nustatytą sutarčių saugojimo tvarką kaip neatsiejama sutarties tarp Savivaldybės administracijos ir Įstaigos dalis.

19. Jei per nustatytus terminus Įstaiga dėl nepateisinamos priežasties nepateikia su naujai atvykusiu gydytoju arba rezidentu pasirašytos sutarties kopijos Savivaldybės administracijai, sutartis tarp Savivaldybės administracijos ir Įstaigos nutraukiama.

20.  Už sutartinių įsipareigojimų įvykdymą atsakinga Įstaiga, pasiūliusi gydytojo ar rezidento kandidatūrą ir su juo sudariusi sutartį. Gydytojui ar rezidentui pažeidus sutarties sąlygas, Įstaiga ne ginčo tvarka privalo grąžinti sutartyje, pasirašytoje su Savivaldybės administracija, numatytas (skirtas) lėšas į Savivaldybės biudžetą.

**IV SKYRIUS**

**APRAŠO ĮGYVENDINIMAS IR FINANSAVIMAS**

21. Aprašo įgyvendinimą koordinuoja Savivaldybės gydytojas.

22. Aprašui įgyvendinti lėšos skiriamos ir kiekvienais metais numatomos Sveikatos apsaugos programoje tvirtinant ar tikslinant Savivaldybės biudžetą.

23. Įstaiga, kuriai reikalingas gydytojas specialistas, privalo parengti darbo vietos būsimam darbuotojui sukūrimo (nepiniginių priemonių) planą, numatyti darbo organizavimo būdą, techninio aprūpinimo galimybes, darbo apmokėjimo sistemą, kvalifikacijos kėlimo galimybes, kompensavimo mechanizmus (maitinimo paslauga, papildomos atostogos, ryšio paslaugos, pagalbos šeimai organizavimas ir pan.). Savivaldybės administracijos direktoriui nepiniginių priemonių planas teikiamas su prašymu dėl finansavimo teikimo taikant skatinimo priemones.

**V SKYRIUS**

**ATSAKOMYBĖ**

24. Įstaigos vadovas privalo ne vėliau kaip per 10 darbo dienų raštu informuoti Savivaldybės administraciją:

24.1. jeigu gydytojas nutraukia darbo santykius su Įstaiga (-omis), nepraėjus penkeriems metams nuo pirmos darbo dienos Įstaigoje;

24.2. jeigu rezidentas nutraukia studijas Lietuvos Respublikos universitetuose arba darbo santykius su Įstaiga (-omis), nepraėjus dešimčiai metų nuo pirmos darbo dienos Įstaigoje.

25. Skatinimo priemonei gautą sumą Įstaiga privalo grąžinti:

25.1. jeigu gydytojas nutraukia darbo santykius su Įstaiga (-omis), nepraėjus penkeriems metams nuo pirmos darbo dienos Įstaigoje;

25.2. jeigu rezidentas nutraukia studijas Lietuvos Respublikos universitetuose arba darbo santykius su Įstaiga (-omis), nepraėjus dešimčiai metų nuo pirmos darbo dienos Įstaigoje.

26. Įstaiga už gautas lėšas atsiskaito Savivaldybės administracijos ir Įstaigos sutartyje nustatyta tvarka ir terminais.

27.  Ne pagal paskirtį panaudotos lėšos iš kaltų asmenų gali būti išieškomos teisine tvarka ir rėmimas nutraukiamas.

28. Įstaiga atsako už pateiktos informacijos ir duomenų teisingumą.

**VI SKYRIUS**

**BAIGIAMOSIOS NUOSTATOS**

29. Tai, kas nereglamentuota Apraše, sprendžiama taip, kaip numatyta Lietuvos Respublikos teisės aktuose.

30. Aprašą tvirtina, keičia ir papildo Savivaldybės taryba.

31. Savivaldybės Kontrolės ir audito tarnyba ir Savivaldybės administracijos Centralizuotas vidaus audito skyrius kontroliuoja paskirtų lėšų panaudojimą.

\_\_\_\_\_\_\_\_\_\_\_\_\_\_\_\_\_\_